ai4bharat/Pralekha huggingface dataset:
மீன்வளம், கால்நடை பராமரிப்பு மற்றும் பால்வளத் துறை அமைச்சகம்
நாட்டில் பறவைக் காய்ச்சல் : தற்போதைய நிலவரம்
2021 ஜனவரி 11 வரை, நாட்டிலுள்ள 10 மாநிலங்களில் பறவை காய்ச்சல் உறுதிப்படுத்தப்பட்டுள்ளது.
தில்லியில், புதுதில்லி மற்றும் சஞ்சய் ஏரி பகுதிகளில் முறையே காகங்களும், வாத்துகளும் இறந்து கிடந்ததாக தகவல் தெரிவிக்கப்பட்டது.
மகாராஷ்டிராவில் உள்ள பர்பானி மாவட்டத்தில் கோழிகளிடையேயும் மற்றும் மும்பை, தானே, தபோலி மற்றும் பீட் ஆகிய பகுதிகளில் காகங்களிடையேயும் பறவைக் காய்ச்சல் கண்டறியப்பட்டுள்ளது.
ஹரியானாவில் நோயின் பரவலைக் கட்டுப்படுத்துவதற்காக, பாதிக்கப்பட்ட பறவைகளை அழிக்கும் பணி நடந்து வருகிறது.
பாதிக்கப்பட்ட பகுதிகளைக் கண்காணிக்கவும், நோய் குறித்த ஆராய்ச்சியை மேற்கொள்ளவும் இமாச்சலப் பிரதேசத்தை பார்வையிட்ட மத்திய குழு, 2020 ஜனவரி 11 அன்று பஞ்ச்குலாவை வந்தடையும்.
தவறான தகவல்கள் பரவுவதைத் தடுப்பதற்காக மக்களிடையே விழிப்புணர்வை ஏற்படுத்துமாறு மாநிலங்கள் கேட்டுக் கொள்ளப்பட்டுள்ளன.
நீர் நிலைகளைச் சுற்றியுள்ள பகுதிகள், பறவை சந்தைகள், உயிரியல் பூங்காக்கள், கோழி பண்ணைகள் ஆகிய இடங்களில் கண்காணிப்பை அதிகப்படுத்தவும், இறந்த பறவைகளை முறையாக அப்புறப்படுத்தவும், கோழி பண்ணைகளின் உயிரி-பாதுகாப்பை பலப்படுத்தவும் மாநிலங்கள்/யூனியன் பிரதேசங்கள் கேட்டுக்கொள்ளப்பட்டுள்ளன.
பாதிக்கப்பட்ட பறவைகளை அழிக்கும் பணிக்குத் தேவையான தனிநபர் பாதுகாப்பு உபகரணங்கள் மற்றும் கருவிகளை போதுமான அளவில் இருப்பு வைத்துக் கொள்ளுமாறும் அறிவுறுத்தப்பட்டுள்ளது.
நோய் நிலவரத்தை நெருங்கிக் கண்காணிப்பதற்காகவும், மனிதர்களிடையே நோய் பரவும் வாய்ப்புகளைத் தடுப்பதற்காகவும் சுகாதார அதிகாரிகளோடு சிறப்பான முறையில் தகவல் தொடர்பையும், ஒருங்கிணைப்பையும் உறுதி செய்யுமாறு மாநில கால்நடை பராமரிப்புத் துறைகளை மத்திய கால்நடை பராமரிப்பு மற்றும் பால்வளத் துறை செயலாளர் கேட்டுக்கொண்டுள்ளார்.
நிதி அமைச்சகம்
கோவிட் 19 முழு அடைப்பின் காரணமாக மூன்றாம் நபர் மோட்டார் வாகனக் காப்பீடு மற்றும் உடல்நல பாலிசிதாரர்களுக்கு அரசு வழங்கியுள்ள நிவாரணம்
மோட்டார் வாகன மற்றும் உடல்நலக் காப்பீடு பாலிசிகளை புதுப்பிப்பதற்கான காலக்கெடு 21 ஏப்ரல் 2020 வரை நீடிப்பு
கோவிட் 19 முழு அடைப்பின் காரணமாக, மூன்றாம் நபர் மோட்டார் வாகனக் காப்பீட்டுதாரர்களுக்கும், உடல்நல பாலிசிதாரர்களுக்கும், அரசு நிவாரணம் வழங்கியுள்ளது. 25 மார்ச் 2020 முதல் 14 ஏப்ரல் 2020 வரையிலான காலகட்டத்தில் புதுப்பிக்கப்பட வேண்டிய மோட்டார் வாகனக் காப்பீடு மற்றும் உடல்நலக் காப்பீடு பாலிசிகளைப் புதுப்பிப்பதற்கான தேதி 21 ஏப்ரல் 2020 வரை நீடிக்கப்பட்டுள்ளது.
அதாவது உங்களிடம் உள்ள 25 மார்ச் 2020 முதல் 14 ஏப்ரல் 2020 வரை வரையிலான காலகட்டத்திற்குள் புதுப்பிக்கப்பட வேண்டிய பாலிசிகளை, புதுப்பித்துக் கொள்வதற்கான காலக்கெடு 2020ம் ஏப்ரல் 21 வரை நீடிக்கப்பட்டுள்ளது.
மூன்றாம் நபர் மோட்டார் வாகன காப்பீடு:
தற்போது உங்களிடம் உள்ள, கட்டாய மூன்றாம் நபர் மோட்டார் வாகனக் காப்பீடு பாலிசி 25 மார்ச் 2020 முதல் 14 ஏப்ரல் 2020 வரையிலான காலகட்டத்திற்குள் காலாவதியாவதாக இருந்தால், உங்களால் அந்தப் பாலிசியை, நாடு தழுவிய முழு அடைப்பின் காரணமாக புதுப்பித்துக் கொள்ள முடியாவிட்டால், நீங்கள் அந்த மோட்டார் வாகனக் காப்பீட்டுப் பாலிசியை 21 ஏப்ரல் 2020 தேதிக்குள் புதுப்பித்துக் கொள்ளலாம்.
உடல் நலக் காப்பீட்டு பாலிசி:
இதேபோல், உங்களுடைய உடல் நலக் காப்பீட்டு பாலிசி 25 மார்ச் 2020 முதல் 14 ஏப்ரல் 2020 வரையிலான காலத்திற்கு உட்பட்ட தேதிகளில் காலாவதியாகி, புதுப்பிக்கப்பட வேண்டியதாக இருந்தால், நீங்கள் இந்தப் பாலிசிகளை 21 ஏப்ரல் 2020 தேதிக்குள் புதுப்பித்துக் கொள்ளலாம்.
(Visitor Counter : 197
ரசாயனம் மற்றும் உரங்கள் அமைச்சகம்
உரங்களின் விலையை குறைத்தது இஃப்கோ
இந்திய விவசாயிகள் உரக் கூட்டுறவு நிறுவனமான இஃப்கோ, NP 20:20:0:13 அமோனியம் பாஸ்பேட் சல்பேட் உரங்களின் விலையை நாடெங்கிலும் மூட்டை ஒன்றுக்கு 50 ரூபாய் குறைத்துள்ளது. இந்த விலைக்குறைப்பு உடனே அமலுக்கு வருகிறது.
மண்ணின் முக்கிய ஊட்டச் சத்தான சல்பருக்கு, விவசாயிகள் முக்கியத்துவம் அளிக்கும் வகையில் ஒரு டன்னுக்கு ஆயிரம் ரூபாய் குறைக்கப்பட்டிருப்பதாக இஃப்கோ வெளியிட்டுள்ள செய்திக்குறிப்பு ஒன்றில் தெரிவிக்கப்பட்டுள்ளது. இந்த ஊட்டச்சத்தின் மூலம் பயிர்களின் தரம் உயர்ந்து தாவரங்களின் வளர்ச்சி அதிகரிக்கும். வரும் 2022-ம் ஆண்டுக்குள் விவசாயிகளின் வருமானத்தை இரட்டிப்பாக்க பிரதமர் திரு நரேந்திர மோடியின் தொலைநோக்குப் பார்வையை செயல்படுத்தும் வகையில் இந்த விலைக் குறைப்பு அறிவிக்கப்பட்டுள்ளது.
மேலும் விவரங்களுக்கு இந்த செய்தி குறிப்பை ஆங்கிலத்தில் இங்கே காணவும் : https://pib.gov.in/PressReleasePage.aspx?PRID=1671953
------
(Visitor Counter : 113
பாதுகாப்பு அமைச்சகம்
ராணுவ துணை தளபதி லெப்டினன்ட் ஜெனரல் எஸ் கே சைனி அமெரிக்க பயணம் மேற்கொள்கிறார்
2020 அக்டோபர் 17 முதல் 20 வரை இந்திய ராணுவத்தின் துணை தளபதி லெப்டினன்ட் ஜெனரல் எஸ் கே சைனி அமெரிக்காவுக்கு பயணம் மேற்கொள்கிறார்.
இரு நாட்டு ராணுவங்களுக்கு இடையேயான பரஸ்பர ஒத்துழைப்பை வலுப்படுத்துவது இந்த பயணத்தின் நோக்கம் ஆகும்.
இந்திய பசிபிக் கமாண்டின் ராணுவ கூறான
அமெரிக்க ராணுவ பசிபிக் கமாண்டை தன்னுடைய அமெரிக்கப் பயணத்தின்போது இந்திய ராணுவத்தின் துணை தளபதி பார்வையிடுவார்.
அப்போது, அமெரிக்க ராணுவத்தின் பயிற்சி மற்றும் உபகரண வசதிகளை பார்வையிடும் லெப்டினன்ட் ஜெனரல் சைனி, அந்நாட்டின் ராணுவ தலைமை அதிகாரிகளுடன் தமது எண்ணங்களை விரிவாக பகிர்ந்து கொள்வார்.
கொவிட் கட்டுப்பாடுகளுக்கு இடையிலும் அமெரிக்க இராணுவத்துடன் இணைந்து 2 கூட்டுப் பயிற்சிகளை அடுத்த வருடம் பிப்ரவரி மற்றும் மார்ச் மாதங்களில் இந்தியா மேற்கொள்கிறது.
மேலும் விவரங்களுக்கு இந்த ஆங்கில செய்தி குறிப்பை பார்க்கவும்:
https://pib.gov.in/PressReleasePage.aspx?PRID=1665031
(Visitor Counter : 117
இந்திய போட்டிகள் ஆணையம்
கமலாங்கா எனர்ஜி லிமிடெட் நிறுவனத்தை ஜே.எஸ்.டபிள்யூ எனர்ஜி லிமிடெட் கையகப்படுத்த சி.சி.ஐ. ஒப்புதல்
ஜி.எம்.ஆர். கமலாங்கா எனர்ஜி லிமிடெட் நிறுவனத்தை போட்டிநிலைச் சட்டம் 2002 பிரிவு 31 -ன் கீழ் ஜே.எஸ்.டபிள்யூ. எனர்ஜி லிமிடெட் நிறுவனம் கையகப்படுத்துவதற்கு இந்திய போட்டிநிலை ஆணையம் ஒப்புதல் அளித்தது. இன்று காணொலிக் காட்சி மூலம் நடைபெற்ற கூட்டத்தில் இந்த ஒப்புதல் வழங்கப்பட்டது.
கமலாங்கா நிறுவனத்தின் நூறு சதவீத பங்குகளையும் ஜே.எஸ்.டபிள்யூ. நிறுவனம் இதன் மூலம் வாங்கிக் கொள்கிறது.
கமலாங்கா நிறுவனம் நிலக்கரியை மூலப்பொருளாகக் கொண்ட அனல்மின் நிலையமாக ஒடிசா மாநிலம் தென்கனல் மாவட்டம் கமலங்கா கிராமத்தில் இயங்கி வருகிறது.
(Visitor Counter : 83
மத்திய அமைச்சரவை
மூன்றாண்டு காலத்திற்கான 22-வது இந்திய சட்ட ஆணையத்தை அமைப்பதற்கு மத்திய அமைச்சரவை ஒப்புதல் அளித்துள்ளது
22-வது இந்திய சட்ட ஆணையத்தை அமைப்பதற்குப் பிரதமர் திரு நரேந்திர மோடி தலைமையில் நடைபெற்ற மத்திய அமைச்சரவை ஒப்புதல் அளித்துள்ளது. இதற்கான உத்தரவு அரசிதழில் வெளியிடப்பட்ட தேதியிலிருந்து மூன்றாண்டு காலத்திற்கு இந்த ஆணையம் செயல்படும்.
பயன்கள்:
பல்வேறு சட்ட அம்சங்களை ஆய்வு செய்யும் இந்த தனித்துவ அமைப்பின் பரிந்துரைகள் அரசுக்குப் பயனுள்ளவையாக இருக்கும். இதன் ஆய்வு மற்றும் பரிந்துரைகள் மீது அரசு நம்பிக்கை கொண்டுள்ளது.
தற்போதுள்ள சட்டங்களில் சீர்திருத்தம் செய்வது அல்லது புதிய சட்டங்களை இயற்றுவது ஆகியவை குறித்து அரசின் வரம்புகளுக்கு உட்பட்டு அல்லது தாமாக முன்வந்து சட்ட ஆணையம் ஆய்வுகளை மேற்கொள்ளலாம். நீதித்துறையில் காணப்படும் நடைமுறை தாமதங்களை நீக்குவது, வழக்குகளை விரைந்து பைசல் செய்வது, வழக்குகளுக்கு ஆகும் செலவை குறைப்பது ஆகியவற்றில் சீர்திருத்தங்களைக் கொண்டுவருவதற்கான ஆய்வுகளையும் இது மேற்கொள்ளும்.
இந்த ஆணையம் கீழ்க்கண்டவாறு அமைந்திருக்கும்:
- ஒரு முழுநேர தலைவர்
- நான்கு முழுநேர உறுப்பினர்கள் 
- சட்டத்துறை செயலாளர் – அலுவல் சாரா உறுப்பினராக
- சட்டம் இயற்றும் துறை செயலாளர் – அலுவல் சாரா உறுப்பினராக
- ஐந்துக்கும் மிகாமல் பகுதிநேர உறுப்பினர்கள்
•••••••••••
(Visitor Counter : 245
பிரதமர் அலுவலகம்
உலக உயிரி எரிபொருள் தின நிகழ்ச்சியில் பிரதமர் உரை
உலக உயிரி எரிபொருள் தினத்தை ஒட்டி புதுதில்லியில் நடைபெற்ற நிகழ்ச்சியில் பிரதமர் திரு நரேந்திர மோடி உரையாற்றினார்.
விவசாயிகள், விஞ்ஞானிகள், தொழில்முனைவோர், மாணவர்கள், அரசு அதிகாரிகள், சட்டமன்ற, நாடாளுமன்ற உறுப்பினர்கள் ஆகிய பல்வேறு தரப்பினர் கலந்து கொண்ட கூட்டத்தில் பேசிய அவர், 21-ம் நூற்றாண்டில், உயிரி எரிபொருட்கள் இந்தியாவுக்கு புதிய ஊக்கத்தை அளிக்க முடியும் எனத் தெரிவித்தார். பயிர்களிலிருந்து தயாரிக்கப்படும் எரிபொருள், கிராமங்கள், நகரங்களில் வசிக்கும் மக்களின் வாழ்க்கையை மாற்றியமைக்கக் கூடியது என்று அவர் கூறினார்.
திரு அடல் பீஹாரி வாஜ்பாய் பிரதமராக இருந்த போது உயிரி எரிபொருளில் இருந்து எத்தனால் தயாரிக்கும் திட்டம் முன்னெடுக்கப்பட்டதாக அவர் கூறினார். 2014-ம் ஆண்டுக்கு பின்னர், எத்தனால் கலப்புத்திட்டத்திற்கான வழிமுறைகள் வகுக்கப்பட்டன. விவசாயிகளுக்கு இதன் மூலம் பயன் கிடைப்பதுடன், கடந்த ஆண்டில் ரூ.4,000 கோடி அளவுக்கு அந்நியச் செலாவணியை சேமிக்க முடிந்ததாக பிரதமர் தெரிவித்தார். அடுத்த 4 ஆண்டுகளில் இந்த இலக்கு ரூ.12,000 கோடியாக நிர்ணயிக்கப்பட்டுள்ளது.
உயிரிக்கழிவை உயிரி எரிபொருளாக மாற்றும் முயற்சியில் மத்திய அரசு கணிசமான அளவுக்கு முதலீடு செய்துவருவதாக பிரதமர் தெரிவித்தார். 12 நவீன சுத்திகரிப்பு ஆலைகளை நிறுவ திட்டமிடப்பட்டுள்ளதாகவும், அதிக அளவில் வேலைவாய்ப்புகளை இதன் மூலம் உருவாக்க முடியும் என்றும் அவர் கூறினார்.
ஜன்தன், வன்தன், கோபர்தன் ஆகிய திட்டங்கள் ஏழை, எளிய மக்கள், பழங்குடியினர், விவசாயிகள் ஆகியோரின் வாழ்க்கையை மாற்றியமைக்க பேருதவி புரிந்துள்ளதாக பிரதமர் குறிப்பிட்டார். உயிரி எரிபொருட்கள் ஆற்றலை உருவாக்கும் முயற்சி, மாணவர்கள்,ஆசிரியர்கள், விஞ்ஞானிகள், தொழில்முனைவோர், மக்கள் ஆகியோரின் பங்கேற்புடன் மட்டுமே நிறைவேற முடியும் என்று அவர் தெரிவித்தார். கிராமப்பகுதிகளுக்கு உயிரி எரிபொருளின் பயன்களை கொண்டுச் செல்ல அனைவரும் உதவ வேண்டும் என்று அவர் வலியுறுத்தினார்.
“உயிரி எரிபொருட்கள் குறித்த தேசிய கொள்கை 2018” என்னும் கையேட்டை பிரதமர் வெளியிட்டார். பரிவேஷ் என்னும் ஒற்றைச்சாளர மையத்தையும் அவர் தொடங்கி வைத்தார்.
------
(Visitor Counter : 270
சிறுபான்மையினர் நலன் அமைச்சகம்
சிறுபான்மையினர் ஆணையம் மறுசீரமைப்பு
சிறுபான்மையினருக்கான தேசிய ஆணையம், முன்னதாக சிறுபான்மையினர் ஆணையம் 01.01.1981 முதல் 31.03.1982 வரை மற்றும் 01.04.1982 முதல் 31.03.1983 வரை ஆகிய காலத்தில், மதச் சார்பற்ற பண்புகள் மற்றும் தேசிய ஒருங்கிணைப்பை மேம்படுத்துவதற்கான தேசிய ஒருங்கிணைப்பு மற்றும் மனித உரிமை ஆணையம் அமைப்பதற்கான தேவையை ஆராயவும், அவ்வாறு அதற்கான தேவையிருப்பின் அதனை செயல்படுத்த திட்டம் வகுக்கவும் ஒரு குழு அமைக்க பரிந்துரை செய்திருந்தது.
ஜெயின், பார்சி, கிறிஸ்தவர்கள், இஸ்லாமியர்கள், சீக்கியர்கள் மற்றும் பௌத்தர்கள் ஆகியோர் மத்திய மாநில அரசுகளின் கீழ் எவ்வாறு வளர்ச்சி பெறுகிறார்கள் என்பதை மதிப்பீடு செய்வது, சிறுபான்மையினருக்கு பாதுகாப்பு அளிப்பதற்காக அரசியலமைப்புச் சட்டம், நாடாளுமன்றம் மற்றும் மாநிலங்களில் நிறைவேற்றப்பட்டுள்ள சட்டங்கள் நடைமுறைப்படுத்தப்படுவதை கண்காணிப்பது உள்ளிட்ட ஏராளமான பொறுப்புகள் சிறுபான்மையினர் ஆணையத்திடம் உள்ளது.
பிரதம மந்திரி ஜன் விகாஸ் செயல்திட்டம்
சிறுபான்மையின மக்கள் அதிகம் வசிக்கும் பகுதிகளில் சமூக-பொருளாதார வளங்களை மேம்படுத்தும் வகையில் மத்திய சிறுபான்மையினர் விவகாரங்கள் துறை பிரதம மந்திரி ஜன் விகாஸ் செயல் திட்டத்தை அடையாளம் காணப்பட்டுள்ள சிறுபான்மையினர் அதிகம் வசிக்கும் பகுதிகளில் செயல்படுத்தி வருகிறது.
இத்திட்டம் கடந்த 2018 ஆம் ஆண்டு மறுசீரமைக்கப்பட்டு நாடு முழுவதும் இது செயல்படுத்தப்படும் பகுதிகள் 196 மாவட்டங்களிலிருந்து 308 மாவட்டங்களாக அதிகரிக்கப்பட்டு, 870 சிறுபான்மையினர் அதிகம் வசிக்கும் தாலுக்காக்கள் , 321 சிறுபான்மையினர் அதிகம் உள்ள நகரங்கள் மற்றும் 109 சிறுபான்மையினர் அதிகம் உள்ள மாவட்ட தலைநகரங்கள் சேர்க்கப்பட்டது.
இத்திட்டத்தில் கல்வி, சுகாதாரம், திறன் மேம்பாடு மற்றும் பெண்கள் சார்ந்த திட்டங்களுக்கு முக்கியத்துவம் அளிக்கப்படுகிறது.
கொரோனா தொற்று காலத்தில் சிறுபான்மையின மாணவர்களுக்கு கல்வி உதவித் தொகை வழங்கல்
மத்திய சிறுபான்மையினர் விவகார துறையால் சிறுபான்மையின மாணவர்களுக்கு கல்வி உதவித் தொகை வழங்கும் மூன்று திட்டங்களுக்கு 2020-21 நிதியாண்டில் ரூ.2,265 கோடி ஒதுக்கீடு செய்யப்பட்டுள்ளது. கடந்த 2019-20 நிதியாண்டில் இது ரூ.2,082 கோடியாக இருந்தது. கொரோனா தொற்று காலத்தில் புதிய கல்வி உதவித் தொகை பெறும் மூன்று திட்டங்களிலும் உதவி பெறும் மாணவர்களின் எண்ணிக்கை குறைக்கப்படவில்லை.
சிறுபான்மையினருக்கு கல்வி உதவித் தொகை
சிறுபான்மையின மாணவர்களை கல்வி மூலமாக முன்னேற்றம் அடையச் செய்யும் வகையில், மத்திய சிறுபான்மையினர் விவகாரத் துறை சார்பில் தகுதி மற்றும் நிதி நிலையின் அடிப்படையில், மாநிலங்களால் நேர்மறையாக தேர்வு செய்யப்பட்ட அரசு மற்றும் தனியார் கல்லூரிகளில், தொழில் முறை மற்றும் தொழில்நுட்ப படிப்புகளில் இளங்கலை மற்றும் முதுகலைப் பயிலும் மாணவர்களுக்கு கல்வி உதவித் தொகை வழங்கும் திட்டம் செயல்படுத்தப்படுகிறது.
இத்திட்டத்தின் கீழ் பயன்பெறும் மாணவர்கள் தேசிய அளவில் 85 புகழ்பெற்ற உயர் பல்கலைக்கழங்களில் ஏதேனும் ஒன்றில் பயிலும் போது, அந்த கல்வியாண்டிலேயே மாணவர்கள் செலுத்தும் முழு கல்விக் கட்டணமும் கல்வி உதவித் தொகையாக திரும்ப அளிக்கப்படும்.
இந்த தகவல்களை மத்திய சிறுபான்மையினர் விவகாரத் துறை அமைச்சர் திரு.முக்தார் அப்பாஸ் நக்வி மாநிலங்களவையில் எழுத்துப்பூர்வமாக பதிலளிக்கையில் கூறினார்.
மேலும் விவரங்களுக்கு இந்த ஆங்கில செய்திக் குறிப்புகளைக் காணவும்:
https://pib.gov.in/PressReleasePage.aspx?PRID=1741566
https://pib.gov.in/PressReleasePage.aspx?PRID=1741563
https://pib.gov.in/PressReleasePage.aspx?PRID=1741560
https://pib.gov.in/PressReleasePage.aspx?PRID=1741559
பிரதமர் அலுவலகம்
மாநிலங்களின் வளர்ச்சியில் தான் நாட்டின் வளர்ச்சி அடங்கியுள்ளது: பிரதமர்
ஜார்கண்ட் மாநிலம் ராஞ்சியில் 9,400 கோடி ரூபாய் செலவில் 21 தேசிய நெடுஞ்சாலைத் திட்டங்களுக்கு ஒப்புதல் அளித்ததற்காக பிரதமர் திரு நரேந்திர மோடி, போக்குவரத்து மற்றும் நெடுஞ்சாலைத் துறை அமைச்சர் திரு நிதின் கட்கரி ஆகியோருக்கு நாடாளுமன்ற உறுப்பினர் திரு சஞ்சய் சேத் ட்விட்டரில் மனமார்ந்த நன்றிகளை தெரிவித்துள்ளார்.
மேற்கூறிய திட்டம் குறித்து நாடாளுமன்ற உறுப்பினர் திரு. சஞ்சய் சேத்தின் ட்வீட்டுக்கு பிரதமர் பதிலளித்துள்ளார்.
"நாட்டின் வளர்ச்சி மாநிலங்களின் வளர்ச்சியில் தான் அடங்கியுள்ளது. இந்த தேசிய திட்டங்கள் ஜார்கண்ட் உட்பட ஒட்டுமொத்த நாட்டின் முன்னேற்றத்திற்கு புதிய உத்வேகத்தை அளிக்கும்."
ரெயில்வே அமைச்சகம்
விண்வெளி பற்றி கற்பித்தல் மற்றும் ஆராய்ச்சிக்கான புரிந்துணர்வு ஒப்பந்தத்தில் வதோதராவில் உள்ள இந்திய ரயில்வேயின் விரைவு சக்தி பல்கலைக்கழகம் , ஏர்பஸ் ஆகியவை கையெழுத்திட்டன.
வதோதராவில் உள்ள இந்திய ரயில்வேயின் விரைவு சக்தி பல்கலைக்கழகம், ஏர்பஸ் ஆகியவை இந்திய விமானப் போக்குவரத்துத் துறையை கணிசமாக வலுப்படுத்த கைகோர்த்துள்ளன. புதுதில்லியில் உள்ள ரயில் பவனில் திரு.ரெமி மைலார்ட் , பேராசிரியர் மனோஜ் செளத்ரி  இடையே புரிந்துணர்வு ஒப்பந்தம் இன்று கையெழுத்தானது. ரயில்வே, தகவல் தொடர்பு, மின்னணு மற்றும் தகவல் தொழில்நுட்பத் துறை அமைச்சரும் , விரைவு சக்தி பல்கலைக்கழகத்தின் முதல் வேந்தருமான திரு அஸ்வினி வைஷ்ணவ் முன்னிலையில் இந்தப் புரிந்துணர்வு ஒப்பந்தம் கையெழுத்தானது. இந்நிகழ்ச்சியில் ரயில்வே வாரியத் தலைவர் மற்றும் தலைமை நிர்வாக அதிகாரி திருமதி ஜெய வர்மா சின்ஹா மற்றும் ரயில்வே வாரியத்தின் மூத்த அதிகாரிகள் கலந்து கொண்டனர்.
ஏர்பஸ் உலகின் மிகப்பெரிய வணிக விமான உற்பத்தியாளராகவும், ஹெலிகாப்டர்கள், பாதுகாப்பு மற்றும் விண்வெளி உபகரணங்களின் முன்னணி உற்பத்தியாளராகவும் உள்ளது. இந்நிறுவனத்திற்கு இந்தியாவுடன் நீண்டகால உறவு உள்ளது. நிறுவனம் இந்தியாவை உலகளாவிய விமானப் போக்குவரத்தின் முக்கிய இயக்கியாகவும், தவிர்க்க முடியாத திறமை மற்றும் வள மையமாகவும் அங்கீகரித்துள்ளது. மேலும் நாட்டில் முழுமையாக ஒருங்கிணைக்கப்பட்ட விண்வெளிச் சூழல் அமைப்பை உருவாக்கத் தேவையான அனைத்துக் கட்டுமான வசதிகளையும் அமைத்துத்தர உறுதிபூண்டுள்ளது. இந்தியாவில் ஏர்பஸ் நிறுவனத்தின் வர்த்தக உத்தியின் மையமாக இந்தியாவில் உற்பத்தி உள்ளது. இந் நிறுவனம் அதன் உலகளாவிய தயாரிப்புகளில் இந்தியாவின் பங்களிப்பை சீராக அதிகரித்து வருகிறது.
நிகழ்ச்சியில் பேசிய திரு அஸ்வினி வைஷ்ணவ், "ஜி.எஸ்.வி தீவிரமான தொழில்-கல்வி கூட்டாண்மையில் கவனம் செலுத்தும். அதன் அனைத்துப் படிப்புகளும் தொழில்துறையுடன் இணைத்து வடிவமைக்கப்படும். ஜி.எஸ்.வி.யில் படிக்கும் மாணவர்கள் தொழில்துறைக்கு தயாராக இருப்பார்கள். போக்குவரத்து மற்றும் தளவாடத் துறைகளில் வேலைவாய்ப்புக்காக அவர்கள் மிகவும் விரும்பப்படுவார்கள். ஏர்பஸ் உடனான இன்றைய புரிந்துணர்வு ஒப்பந்தம் இந்த இலக்கை அடைவதில் ஒரு குறிப்பிடத்தக்க முன்னெடுப்பாகும்" என்றார்.
நிகழ்ச்சியில் பேசிய ஏர்பஸ் இந்தியா மற்றும் தெற்காசியாவின் தலைவரும் நிர்வாக இயக்குநருமான ரெமி மைலார்ட், "இந்தியாவில் விண்வெளிச் சூழல் அமைப்பை மேம்படுத்த உறுதிபூண்டுள்ள ஒரு நிறுவனம் என்ற முறையில், மனித மூலதன மேம்பாட்டில் முதலீடு செய்வதற்கான எங்கள் பொறுப்பை நாங்கள் உணர்கிறோம். விரைவு சக்தி பல்கலைக்கழகத்துடனான கூட்டாண்மை நாட்டில் திறமையான பணியாளர்களின் வலுவான சூழலை உருவாக்கும், இது வேகமாக வளர்ந்து வரும் விண்வெளித் துறைக்கு சேவை செய்ய எதிர்காலத்தில் தயாராக இருக்கும்" என்றார்.
இந்தத் தொழில்துறை-கல்விக் கூட்டாண்மை தொழில்துறை தேவைகளுக்கு ஏற்ப மாணவர்களுக்கு வேலை வாய்ப்புகளை உருவாக்கும். ஏர்பஸ் இந்திய விமானங்களில் 15,000 மாணவர்கள்பணியமர்த்தப்படுவார்கள் என்றுஎதிர்பார்க்கப்படுகிறது.
பெண்கள் மற்றும் குழந்தை நலன் அமைச்சகம்
மாதவிடாய் சுகாதாரத்தில் பெண்களுக்கு உதவ நடவடிக்கைகள்
நாடாளுமன்றத்தின் மக்களவையில் கேள்வி ஒன்றுக்கு இன்று எழுத்துப்பூர்வமாக பதில் அளித்த, பெண்கள் மற்றும் குழந்தைகள் மேம்பாட்டுத் துறை அமைச்சர் திருமதி ஸ்மிரிதி சுபின் இரானி கீழ்காணும் தகவல்களை வழங்கினார்.
10-19 வயதுக்குட்பட்ட பெண்களிடையே மாதவிடாய் சுகாதாரத்தை மேம்படுத்துவதற்கான திட்டம் 2011 முதல் அரசால் செயல்படுத்தப்படுகிறது: பருவ வயது பெண்களிடையே மாதவிடாய் சுகாதாரம் குறித்த விழிப்புணர்வை அதிகரிக்கவும், உயர்தரத் தூய்மை குட்டைகளை  நாடி அதிகம் பயன்படுத்தவும் இது வழிவகுக்கும்.
மேலும், 2015-16 முதல் மாநிலங்களிலிருந்து பெறப்பட்ட முன்மொழிவுகளின் அடிப்படையில், மாநிலத் திட்ட அமலாக்க நடவடிக்கை வாயிலாக தேசிய சுகாதார இயக்கத்தால் மாதவிடாய் சுகாதாரத் திட்டம் ஆதரிக்கப்படுகிறது.
தரத்தை உறுதி செய்வதற்காக தூய்மை குட்டைகளின் பரவலாக்கப்பட்ட கொள்முதலை மாநிலங்கள்/ யூனியன் பிரதேசங்கள் செயல்படுத்தியுள்ளன. அங்கீகாரம் பெற்ற சமூக நல ஆர்வலர்கள்  மூலம் கிராம அளவில் மானிய விலையில் இளம்பெண்களுக்கு இவை விற்கப்படுகின்றன.
மேலும், இந்தியப் பெண்களின் சுகாதாரப் பாதுகாப்பை உறுதி செய்வதில் ஒரு முக்கியமான படியான பிரதமரின் மக்கள் மருந்தகத் திட்டத்தின் கீழ் நாடு முழுவதும் உள்ள 8000-க்கும் மேற்பட்ட மருந்தகங்களில் சுவிதா நாப்கின்கள் ரூ 1-க்கு விற்பனைக்குக் கிடைக்கின்றன.
மேலும் விவரங்களுக்கு, இந்த ஆங்கிலச் செய்திக் குறிப்பைக் காணவும்: https://pib.gov.in/PressReleasePage.aspx?PRID=1797707
ரசாயனம் மற்றும் உரங்கள் அமைச்சகம்
நாடு முழுவதும் 651 மாவட்டங்களில் மக்கள் மருந்தகங்கள் திறப்பதற்கான வாய்ப்பு
அனைவருக்கும் நியாயமான விலையில், தரமான மருந்துகள் கிடைப்பதற்கு மருந்து உற்பத்தித் துறை மத்திய ரசாயனம் மற்றும் உரத்துறை அமைச்சகம் மூலம் பிரதமரின் தேசிய மக்கள் மருந்தகம் திட்டம் தொடங்கப்பட்டது. இத்திட்டத்தின் கீழ், நாடு முழுவதும் ஏற்கெனவே 9,000-க்கும் மேற்பட்ட மக்கள் மருந்தகங்கள் செயல்பட்டு வருகின்றன. 2024-ம்ஆண்டு மார்ச் மாதத்திற்குள் மக்கள் மருந்தகங்களின் எண்ணிக்கையை 10,000-மாக அதிகரிப்பதற்கு அரசு இலக்கு நிர்ணயித்துள்ளது. மொத்தம் 1,759 மருந்துகளும், 280 அறுவைச் சிகிச்சை உபகரணங்களும் இதில் விற்பனை செய்யப்படுகின்றன.
இந்திய மருந்து உற்பத்தித்துறை மற்றும் மருத்துவ உபகரணங்கள் அமைப்பின் பரிந்துரையின்படி பல்வேறு மாநிலங்கள் மற்றும் யூனியன் பிரதேசங்களில் 651 மாவட்டங்களில் புதிய மக்கள் மருந்தகங்கள் திறப்பதற்கான ஆன்லைன் விண்ணப்பங்கள் வரவேற்கப்படுகின்றன.
இத்திட்டத்தின் மூலம் சுயவேலைவாய்ப்பு பெற வகை செய்யப்பட்டுள்ளது.
பணியாளர் நலன், பொதுமக்கள் குறை தீர்ப்பு மற்றும் ஓய்வூதியங்கள் அமைச்சகம்
பிரதமர் திரு நரேந்திர மோடி தலைமையின் கீழ் மேற்கொள்ளப்பட்ட சிறப்புமிக்க முடிவின்படி மத்திய அரசுப் பணியாளர் தேர்வாணயத்தின் பல வகை பணியாளர் தேர்வையும் ஒருங்கிணைந்த மேல்நிலைப் பள்ளி நிலையிலான பணியாளர் தேர்வையும் இந்தி, ஆங்கிலத்துடன் மேலும் 13 மாநில மொழிகளில் நடத்த ஊழியர் நலன் மற்றும் பயிற்சித் துறை ஒப்புதல் அளித்துள்ளது
பிரதமர் திரு நரேந்திர மோடி தலைமையின் கீழ் மேற்கொள்ளப்பட்ட சிறப்புமிக்க முடிவின்படி மத்திய அரசுப் பணியாளர் தேர்வாணயத்தின் பல வகை பணியாளர் தேர்வு மற்றும் ஒருங்கிணைந்த மேல்நிலைப் பள்ளி நிலையிலான பணியாளர் தேர்வு 2022-ஐ இந்தி, ஆங்கிலத்துடன் மேலும் 13 மாநில மொழிகளில் நடத்த ஊழியர் நலன் மற்றும் பயிற்சித் துறை ஒப்புதல் அளித்துள்ளதாக மத்திய அமைச்சர் டாக்டர் ஜிதேந்திர சிங் கூறியுள்ளார். மாநில இளைஞர்கள் பங்கேற்புக்கும், மாநில மொழிகளை ஊக்கப்படுத்துவதற்கும் முக்கியத்துவம் அளிக்க பிரதமர் திரு நரேந்திர மோடியின் முன் முயற்சியால் வரலாற்றுச் சிறப்புமிக்க இந்த முடிவு எடுக்கப்பட்டுள்ளது.
இந்தி, ஆங்கிலம் ஆகியவற்றுடன் 13 மாநில மொழிகளிலும், அதாவது அஸ்ஸாமி, பெங்காலி, குஜராத்தி, மராத்தி, மலையாளம், கன்னடம், தமிழ், தெலுங்கு, ஒடியா, உருது, பஞ்சாபி, மணிப்புரி
 கொங்கணி ஆகிய மொழிகளிலும் வினாத்தாள்கள் தயாரிக்கப்படும்.
இந்த முடிவின் காரணமாக தங்கள் தாய்மொழியில் / மாநில மொழியில் தேர்வில் பங்கேற்கும் லட்சகணக்கானவர்களின் விருப்பம் நிறைவேற்றப்படும்.
மத்திய அரசுப் பணியாளர் தேர்வாணையத் தேர்வுகளை இந்தி, ஆங்கிலம் தவிர மற்ற மொழிகளிலும் நடத்த வேண்டும் என்று பல்வேறு மாநிலங்களிலிருந்து தொடர்ந்து கோரிக்கைகள் வந்தன. இதையடுத்து இந்த ஆணையத்தால் நடத்தப்படும் தேர்வுகளின் திட்டம் மற்றும் பாடத்திட்டங்கள் உட்பட பல்வேறு அம்சங்கள் குறித்து ஆய்வு செய்ய நிபுணர் குழுவை மத்திய அரசு நியமித்தது.
ரயில்வே பணியாளர் தேர்வு வாரியம் / வங்கி ஊழியர் தேர்வு நிறுவனம் ஆகியவற்றின் தேர்வுகளில் பயன்படுத்துவது போல் மத்திய அரசுப் பணியாளர் தேர்வாணையத் தேர்வுகளையும் 14 மொழிகளில் தொடங்கி படிப்படியாக இந்த எண்ணிக்கையை அரசியல் சட்டத்தின் எட்டாவது அட்டவணையில் உள்ள அனைத்து மொழிகளுக்கும் உயர்த்தலாம் என இந்த நிபுணர் குழு பரிந்துரை செய்திருந்தது. இதனை அரசு ஏற்றுக் கொண்டுள்ளது.
இதன்படி பல்வகை பணியாளர் தேர்வு 2022, சிஎச்எஸ்எல்இ 2022 ஆகியவற்றை 15 மொழிகளில்  நடத்த முடிவு செய்யப்பட்டுள்ளது. சிஎச்எஸ்எல்இ தேர்வுக்கான அறிவிப்பு 2023 மே-ஜூன் மாதங்களில் வெளியிடப்படும். பல்வகைப் பணியாளர் தேர்வை பொறுத்தவரை பல மொழியிலான முதல் தேர்வு மே மாதம் 2 ஆம் தேதி தொடங்க உள்ளது.
வீட்டு வசதி மற்றும் நகர்ப்புற வறுமை ஒழிப்பு அமைச்சகம்
ஐ.நா உறுப்பு நாடுகள் கடந்த 2015ம் ஆண்டு ஏற்றுக்கொண்ட 2030ம் ஆண்டுக்கான நிலையான வளர்ச்சி கொள்கையின் வழிகாட்டு ஆவணம் - 17 நிலையான வளர்ச்சி இலக்குகள்  மற்றும் 169 குறிக்கோள்கள் ஒட்டு மொத்த தொலை நோக்கு மற்றும் இலக்கை பிரதிபலிக்கிறது: திரு. ஹர்தீப் சிங் பூரி.
உலக வாழ்விட நாள் 2020
உலக வாழ்விட நாள் 2020-ஐ முன்னிட்டு, தில்லி நிர்மன் பவனில் நடந்த காணொலி காட்சி நிகழ்ச்சியில், மத்திய வீட்டு வசதி மற்றும் நகர்ப்புற விவகாரத்துறை அமைச்சர் திரு ஹர்தீப் சிங் பூரி பேசினார். அப்போது
அவர் பேசுகையில், ‘‘ஐ.நா உறுப்பு நாடுகள் கடந்த 2015ம் ஆண்டு ஏற்றுக்கொண்ட 2030ம் ஆண்டுக்கான நிலையான வளர்ச்சி கொள்கை, இந்த உலகம் மற்றும் அதில் வாழும் மக்களுக்கான வழிகாட்டு ஆவணம். இதில் உள்ள 17 நிலையான வளர்ச்சி இலக்குகள்  மற்றும் 169 குறிக்கோள்கள், ஒட்டு மொத்த தொலை நோக்கு மற்றும் இலக்கை பிரதிபலிக்கின்றன. இவற்றை நாம் 2030ம் ஆண்டுக்குள் சாதிக்க நாம் பணியாற்ற வேண்டும்’’ என்றார். ஐ.நா உறுப்பு நாடுகள் நிலையான வளர்ச்சி இலக்குகளை பின்பற்றும் முன்பே, நகர்ப்புற தூய்மை இந்தியா திட்டம், பிரதமரின் வீட்டு வசதி திட்டம், ஸ்மார்ட் சிட்டி திட்டம், அம்ருத் திட்டம் போன்ற அனைத்து முதன்மை திட்டங்கள் இந்தியாவில் அமல்படுத்தப்பட்டன. இந்தியா போன்ற பன்முகத்தன்மை மற்றும் அதிக மக்கள் தொகை உடைய பெரிய நாட்டில், இது போன்ற லட்சிய நகர்ப்புற திட்டங்களை அமல்படுத்துவது, மிகப் பெரிய சவால். ‘‘ இதில் வெற்றி பெறுவோம் என்ற நம்பிக்கையுடன் இருக்கிறேன். இந்த வெற்றிக்கு வலுவான அரசியல் விருப்பம் தேவை. அது இந்த அரசில் அதிகம் உள்ளது’’ என அமைச்சர் திரு.ஹர்தீப் சிங் பூரி கூறினார்.
மத்திய வீட்டு வசதி மற்றும் நகர்ப்புற விவகாரத்துறை செயலாளர் திரு. துர்கா சங்கர் மிஷ்ரா மற்றும் மூத்த அதிகாரிகள், ஐ.நா அமைப்புகள், மாநிலங்கள் மற்றும் மத்திய அமைச்சகத்தின் மூத்த அதிகாரிகள் இதில் கலந்து கொண்டனர். வீட்டு வசதி மற்றும் நகர்ப்புற விவகாரத் துறையின் கீழ் உள்ள ஹட்கோ, பிஎம்டிபிசி, சிஜிஇடபிள்யூஎச்ஓ போன்ற அமைப்புகளின் இ-வெளியீடுகளும் இந்நிகழ்ச்சியில் வெளியிடப்பட்டன.
இந்நிகழ்ச்சியில் பேசிய அமைச்சர், ‘‘தொழிலாளர்கள் அதிகளவில் இடம் பெயர்வது மிகப் பெரிய சவாலாக இருப்பதாகவும், இப்பிரச்னைக்கு தீர்வு காண வாடகை வீட்டு வசதி திட்டத்தை மிகப் பெரிய அளவில், மத்திய அரசு உடனடியாக கொண்டுவந்துள்ளது’’ என கூறினார். இந்த பணிகள் போர்கால அடிப்படையில் மேற்கொள்ளப்படுவதாகவும், இதில் புதிய மற்றும் சுற்றுச் சூழலுக்கு பாதுகாப்பான தொழில்நுட்பங்களை பயன்படுத்துவதில் கவனம் செலுத்துப்படுவதாகவும் அமைச்சர் கூறினார்.
நகர்ப்புற தூய்மை இந்தியா திட்டத்தின் சாதனைகள் குறித்து விவரித்த திரு.ஹர்திப் சிங் பூரி, ‘‘ தனிநபர் மற்றும் சமுதாய கழிப்பறை கட்டும் பணிகள் இலக்கு எண்ணிக்கையை தாண்டி கடந்தாண்டு அக்டோபர் 2ம் தேதிக்குள் முடிக்கப்பட்டன’’ என்றார். இது உண்மையிலேயே மகாத்மா காந்திக்கு யாரும் செய்ய முடியாத மிகப் பெரிய புகழஞ்சலி எனவும், இது மக்கள் இயக்கமாக மாறியது எனவும் அமைச்சர் குறிப்பிட்டார்.
ஸ்மார்ட் சிட்டி திட்டங்களில், நவீன தொழில்நுட்பங்கள் பயன்படுத்தப்படுவதாகவும், நகரங்களில் அமைக்கப்பட்டுள்ள சிசிடிவி கேமிராக்கள் மூலம் மக்கள் மற்றும் பெண்களுக்கான பாதுகாப்பு அதிகரித்து குற்ற எண்ணிக்கைகள் குறைந்துள்ளதாகவும் அமைச்சர் திரு. ஹர்திப் சிங் பூரி தெரிவித்தார்.
மேலும் விவரங்களுக்கு, இந்த ஆங்கில செய்தி குறிப்பை படிக்கவும்:
https://pib.gov.in/PressReleasePage.aspx?PRID=1661704